<classify> MAMLAKA ya Udhibiti wa Usafiri wa Nchi Kavu na Majini SUMATRA, imeanza kwa majaribio mfumo wa matumizi ya tiketi za kielektroniki kwenye mabasi ya daladala kabla ya kuupeleka kwenye mabasi ya abiria yaendayo mikoani.Majaribio hayo yameanza kwenye mabasi ya daladala yanayokwenda Kivukoni, jijini Dar es Salaam kwa kipindi cha miezi tisa sasa.Mkurugenzi wa Udhibiti wa Usafiri wa Barabara wa Sumatra, Johansen Kahatano, amesema ofisini kwake jijini Dar es Salaam kuwa mfumo huo utakapofanikiwa na kuimarika kwa upande wa daladala, ndipo wataupeleka kwenye mabasi yaendayo mikoani.Kahatano amesema majaribio hayo yanafanyika kwa daladala takribani zote zinazofanya safari zake kati ya Kivukoni na maeneo mengine jijini.Amesema kampuni mbili za usafirishaji wa daladala ambazo ni Apolo First Choice na Christiania Transport zimeshaunganishwa kwenye mfumo huo.Sisi Sumatra ndiyo tulianzisha hili wazo la matumizi ya tiketi za kielektroniki kwenye mabasi ya abiria na daladala, baadaye tukalipeleka kwa wenzetu wa Mamlaka ya Mapato Tanzania TRA ambao ndiyo watakaolisimamia hapo baadaye litakapokamilika, lakini kwa sasa, sisi ndiyo tunaosimamia majaribio haya,amesema Kahatano.Amesema kwa kuwa mfumo huo utakuwa na suala la mapato ndani yake, ndiyo maana waliamua kulipeleka TRA ambao wanaendelea na mchakato wa kukamilisha taratibu zinazotakiwa kabla ya kuanza kutumika rasmi.Kwa mujibu wa Sumatra, mfumo wa matumizi ya tiketi za kielektroniki, pamoja na mambo mengine, utasadia kuwafanya wamiliki wa mabasi na madereva kila mmoja kukaa katika nafasi yake; tofauti na ilivyo sasa ambapo madereva wengi hususani wa daladala wamejigeuza kuwa wamiliki.Kahatano alisema japokuwa wamiliki wa mabasi hayo wanaweka kiwango cha fedha ambacho madereva wanapaswa kuwapatia kila siku, lakini kiwango wanachokipanga hawakipati kwa kuwa kiuhalisia, madereva wengi ndiyo wanaopanga ampe mmiliki kiasi gani.Matumizi ya tiketi za kielektroniki yataondoa mkanganyiko huu na wamiliki watakuwa wakipata kipato halali kutoka kwenye mabasi yao. Kupitia mfumo huu, kondakta anapotoa tiketi kwenye mashine, wakati huohuo mmiliki anapata ujumbe kupitia simu yake ya mkononi, hivyo atakuwa anajua gari lake limebeba abiria wangapi na limeingiza kiasi gani cha fedha,amesema Kahatano.Amesema mbali na matumizi ya tiketi za kielektroniki, baadhi ya abiria wanatumia kadi za kielektroniki ambazo ni sehemu ya majaribio hayo.Ametaja faida zingine za mfumo huo kuwa ni kuzisaidia mamlaka za Serikali kama vile Sumatra na TRA kupanga nauli halisi kutokana na mapato yatakayokuwa yanaonekana, kujua idadi ya watu wanaosafiri kila siku pamoja na TRA kukadiria kodi yake vizuri kwa kuwa watakuwa na takwimu kamili ya mapato.Kahatano amesema, mfumo huo pia utawasaidia wananchi kulipa nauli halali tofauti na ilivyo sasa ambapo nauli kwenye mabasi na daladala wakati mwingine hutozwa kadri anavyotaka kondakta. Itaondoa pia tatizo la wapiga debe kwa kuwa abiria watakuwa wakikata tiketi kupitia simu zao za mkononi.Madereva na makondakta wakizungumza na gazeti hili, baadhi ya madereva na makondakta walioanza kutumia mfumo huu walisema mfumo huo ni mzuri, lakini unasuasua kutokana na changamoto nyingi wanazokumbana nazo.Miongoni mwa changamoto walizozitaja ni ukosefu wa mawakala wanaotakiwa kuwaongezea salio abiria wanaotumia kadi, ukosefu wa ukarabati wa mashine za kutolea tiketi zinapoharibika, udanganyifu wa abiria wanaotumia kadi pale wanapobaini mashine ni mbovu kwa kudai kuwa hawana fedha taslimu wakati hata kadi yenyewe haina hela.Tunalazimika wakati mwingine kuwabeba abiria wanaotumia kadi bure kwa sababu mtu anakwambia sina hela nyingine tofauti na kadi, amesema kondakta Hadija Saidi Gazeti hili lilibaini matumizi ya tiketi za kawaida zikiendelea kutumika kwenye mabasi hayo, lakini pia lilimshuhudia mmoja wa makondakta ambaye alikuwa na mashinie hiyo hajui namna ya kuitumia.  <topic>: KITAIFA 